OpenLLM-France/wikimedia huggingface dataset:
# Super 8 Classic 2024

La Super 8 Classic 2024 va ser la 13a edició de la Super 8 Classic, una cursa ciclista d'un dia que es disputà el 21 de setembre de 2024 sobre un recorregut de 197,8 quilòmetres. La cursa formava part del calendari de l'UCI ProSeries 2024 amb una categoria 1.Pro.
El vencedor fou l'italià Filippo Baroncini (UAE Team Emirates), que s'imposà en solitari en l'arribada a Haacht. Rick Pluimers (Tudor Pro Cycling Team) i Rui Oliveira (UAE Team Emirates), segon i tercer respectivament, completaren el podi.

## Equips

L'organització convidà a 18 equips a prendre part en aquesta cursa.

## Classificació final

Font: ProCyclingStats :

## Referències

* ↑ Molina, Israel. «Clásica Súper 8: Baroncini remata el sábado UAE» (en castellà), 21-09-2024. [Consulta: 8 novembre 2024].
* ↑ «SUPER 8 Classic 2024 One day race results». [Consulta: 8 novembre 2024].
# Pseudhyrax

Pseudhyrax és un gènere extint de mamífers notoungulats de la família dels arqueohiràcids que visqueren a Sud-amèrica des de l'Eocè inferior fins a l'Oligocè inferior, fa entre 28,4 i 48 milions d'anys. Se n'han trobat restes fòssils a l'Argentina i Xile. Les seves dents de tipus hipsodont fan pensar que es nodria de plantes abrasives, mentre que l'abundància de material fòssil en un mateix lloc suggereix que vivien en grups. El nom genèric Pseudhyrax significa ‘fals Hyrax’.

## Referències

* 1 2 Entrada «Pseudhyrax» de la Paleobiology Database (en anglès). [Consulta: 12 agost 2024].
* ↑ Croft, 2016, p. 68.
* ↑ Palmer, 1904, p. 590.

## Bibliografia

* Croft, D. A. Horned Armadillos and Rafting Monkeys: The Fascinating Fossil Mammals of South America (en anglès). Indiana University Press, 2016. ISBN 9780253020949.
* Palmer, T. S. Index Generum Mammalium: A List of the Genera and Families of Mammals (en anglès). Departament d'Agricultura dels Estats Units, 1904.
# Tatiana Sàritxeva

Tatiana Sàritxeva (Nova York, 7 de febrer de 1949) va ser una jugadora de voleibol russa que va competir per la Unió Soviètica durant les dècades de 1960 i 1970.
Durant la seva carrera esportiva va prendre part en dues edicions dels Jocs Olímpics. En ambdues, 1968 i 1972, va guanyar la medalla d'or en la competició de voleibol.
En el seu palmarès també destaca la victòria al Campionat del Món de voleibol de 1970 i dues edicions del Campionat d'Europa, el 1971 i 1975. A nivell de clubs jugà al Lokomotiv de Moscou.

## Referències

* ↑ «Tatyana Sarycheva Olympic Results». sports-reference.com. Arxivat de l'original el 18 d'abril 2020. [Consulta: 14 juny 2019].
* ↑ Voleibol: Enciclopèdia. Tomsk: Janson Company, 2001 (rus)
# Víktor Gàvrikov

Víktor Gavrikov (en rus: Виктор Николаевич Гавриков); (Criuleni, 29 de juliol de 1957 - Burgàs, 27 d'abril de 2016) fou un jugador d'escacs lituano-suís, que tenia el títol de Gran Mestre des del 1984. Fou un dels millors jugadors soviètics dels anys 1980, i guanyà el Campionat d'escacs de la Unió Soviètica el 1985.
A la llista d'Elo de la FIDE d'abril de 2016, hi tenia un Elo de 2514 punts, cosa que en feia el jugador número 6 de Lituània. El seu màxim Elo va ser de 2581 punts, a la llista de juliol de 2002 (posició 133 al rànquing mundial).

## Biografia

En Gavrikov va néixer a Criuleni (llavors dins la República Socialista Soviètica de Moldàvia, actualment a la República de Moldàvia, però es va formar a l'RSS de Lituània. Després de la dissolució de l'URSS, va emigrar a Suïssa, país del qual va adoptar la nacionalitat, tot i que no jugà internacionalment sota bandera suïssa, sinó amb la lituana.

## Resultats destacats en competició

El 1978 guanyà, ex aequo amb Gintautas Piešina el Campionat d'escacs de Lituània a Vilnius. A començaments de la dècada dels 1980 va esdevenir un dels millors jugadors soviètics; el 1983 guanyà el Campionat de l'URSS sub-26, i el 1985 aconseguí un gran èxit en guanyar el 52è Campionat d'escacs de la Unió Soviètica celebrat a Riga (empatat amb Mikhaïl Gurevitx i Aleksandr Txernín). El 1986 empatà als llocs 2n-6è al Campionat de l'URSS, a Kíev (el campió fou Vitali Tseixkovski). El 1988 fou segon al Campionat del món de partides ràpides celebrat a Mazatlán (el campió fou Anatoli Kàrpov).
El 1993 empatà al primer lloc al Torneig Internacional de Barcelona (amb Vladímir Tukmakov i Evgeniy Solozhenkin). El 1994 guanyà el fort Torneig Magristral del Festival d'escacs de Biel, a Suïssa (uns anys abans, el 1990, havia guanyat el torneig obert del mateix festival). El 1996 fou Campió de Suïssa a Arosa. El 1999, fou primer al torneig Heart of Finland de Jyväskylä, un títol que repetiria posteriorment el 2000. També el 2000 empatà al primer lloc al Campionat d'escacs de Lituània, amb Viktorija Čmilytė.

## Partides destacades

* Una de les seves partides més conegudes és una derrota contra Kaspàrov: Garri Kaspàrov vs. Víktor Gavrikov, Frunze, 1981 (1-0): Partida a chessgames.com

## Notes i referències

* ↑ «GM Viktor Gavrikov passes away». chessdom.com. [Consulta: 28 abril 2016].
* ↑ Nota biogràfica de Víktor Gàvrikov a «chessgames.com». [Consulta: 13 juliol 2010]. (anglès)
* ↑ «"Rànquing d'escaquistes per federació: Lituània"» (en anglès). lloc web de la FIDE. [Consulta: 28 abril 2016].
* ↑ Posició al rànquing mundial i evolució Elo de Víktor Gàvrikov «benoni.de» (en alemany). Arxivat de l'original el 2016-06-02. [Consulta: 30 abril 2011].
* ↑ «Quadre de classificació del 46è Campionat de l'URSS, Kíev 1986». narod.ru. [Consulta: 4 gener 2012].
* ↑ «Històric de guanyadors del Torneig de Biel» (en francès). bielchessfestival.ch. [Consulta: 30 abril 2011].
* ↑ «Historial dels torneigs Heart of Finland» (en anglès). Shakki.net. [Consulta: 26 desembre 2011].

## Enllaços externs

* Estimació Elo de Víktor Gàvrikov a «chessmetrics.com». [Consulta: 14 juliol 2010]. (anglès)
# Doetinchem

Doetinchem (baix alemany Deutekem) és un municipi de la província de Gelderland, al centre-oest dels Països Baixos. L'1 de gener del 2009 tenia 56.085 habitants repartits sobre una superfície de 79,67 km² (dels quals 0,57 km² corresponen a aigua). Limita al nord amb Bronckhorst, a l'oest amb Zevenaar, al sud-est amb Oude IJsselstreek i al sud-est amb Montferland.

## Centres de població

A part de la ciutat de Doetinchem el municipi compta amb els següents centres:

### Pobles

* Gaanderen
* Wehl
* Nieuw-Wehl
* Wijnbergen

### Barris

* Dichteren
* IJzevoorde
* Langerak
* Het Broek (Zelhemse Broek)
* Wehlse Broek

### Llogarets

* Stadscentrum
* Overstegen
* Schöneveld & Muziekbuurt
* Oosseld
* De Huet
* Dichteren
* Noord & Bezelhorst
* De IJsseltuinen

## Administració

El consistori consta de 31 membres, compost per:
* Crida Demòcrata Cristiana, (CDA) 8 regidors
* Partit Popular per la Llibertat i la Democràcia, (VVD) 6 regidors
* GroenLinks, 5 regidors
* Doetinchemse Sociaal-Democraten (DSD), 4 regidors
* Partit del Treball, (PvdA) 3 regidors
* Demòcrates 66, 2 regidor
* Stadspartij Doetinchem, 2 regidors
* ChristenUnie/SGP, 1 regidor

## Agermanaments

* La Libertad
* Pardubice

## Enllaços externs

* www.doetinchem.nl
# Notopitècids

Els notopitècids (Notopithecidae) són una família extinta de mamífers de l'ordre dels notoungulats que visqueren a Sud-amèrica des del Paleocè superior fins a l'Eocè superior, fa entre 29 i 56 milions d'anys. Se n'han trobat restes fòssils a l'Argentina i, possiblement, el Brasil i Xile. Les seves dents de tipus braquidont, juntament amb l'anatomia de les seves potes, típica dels plantígrads o semidigitígrads, fan pensar que eren animals brostejadors i terrestres o excavadors.

## Referències

* 1 2 Entrada «Notopithecidae» de la Paleobiology Database (en anglès). [Consulta: 12 agost 2024].
* ↑ Vera, 2015, p. 476.
* ↑ Dozo et al., 2023, «Endocranial morphology and paleoneurology in notoungulates: Braincast, auditory region and adjacent intracranial spaces» (G. Martínez, T. Macrini, M. T. Dozo, B. S. Vera i J. N. Gelfo).

## Bibliografia

* Dozo, M. T.; Paulina-Carabajal, A.; Macrini, T. E.; Walsh, S. Paleoneurology of Amniotes: New Directions in the Study of Fossil Endocasts (en anglès). Springer Nature, 2023. ISBN 978-3-031-13982-6.
* Vera, B. «Phylogenetic revision of the South American notopithecines (Mammalia: Notoungulata)» (en anglès). Journal of Systematic Palaeontology, 14, 6, 2015, pàg. 461-480. DOI: 10.1080/14772019.2015.1066454.
# Tauno Lappalainen

Tauno Lappalainen (Ruokolahti, 10 de març de 1898 - Liperi, 25 de gener de 1973) fou un esquiador de fons finlandès que va competir durant les dècades de 1920 i 1930. Era germà del també esquiador Martti Lappalainen.
Durant la seva carrera esportiva va prendre part en dues edicions dels Jocs Olímpics d'Hivern, el 1928 i 1932. Als Jocs de Sankt Moritz, el 1928, fou sisè en els 50 quilòmetres, mentre el 1932, als Jocs de Lake Placid, fou setè en 50 quilòmetres.
Els seus millors èxits esportius els aconseguí al Campionat del Món d'esquí nòrdic, on guanyà dues medalles de plata en l'edició de 1926 i una de bronze el 1930.

## Referències

* 1 2 3 «Tauno Lappalainen Olympic Results». sports-reference.com. Arxivat de l'original el 11 d’octubre 2009. [Consulta: 7 gener 2020].
# Francesc Roig Ventura

Francesc Roig Ventura (castellà: Francisco de Roig) (Terrassa, 18 d'agost de 1900 - Terrassa, 22 de juliol de 1953) fou un jugador i dirigent esportiu català en l'àmbit de l'hoquei sobre herba.
Durant la seva carrera esportiva jugà al Club Deportiu Terrassa. Amb la selecció espanyola participà en els Jocs Olímpics d'Amsterdam de 1928. Posteriorment fou vicepresident de la Federació Catalana d'Hoquei.

## Referències

* 1 2 3 «Francesc Roig Ventura». Enciclopèdia de l'esport català. Enciclopèdia Catalana. [Consulta: 24 octubre 2018].
* ↑ «Francisco De Roig Olympic Results». sports-reference.com. Arxivat de l'original el 18 d’abril 2020. [Consulta: 24 octubre 2018].
# Jacques-Philippe d'Orneval

Jacques-Philippe d'Orneval fou un dramaturg francès nascut a París en data desconeguda i mort el 1766.
No se sap res dels seus orígens ni de la seva vida. Va compondre més de 80 peces de l'obra de teatre, en solitari o en col·laboració amb Alain-René Lesage, Louis Fuzelier, Alexis Piron, Joseph de la Font i Autreau Jacques. Va morir gran, aficionat a la química i la pedra filosofal.

## Publicacions

* Arlequin traitant, òpera còmica en tres actes, en prosa i balades (22 de març de 1716, Foire Saint-Germain)
* Les Amours de Nanterre, òpera còmica en un acte en col·laboració amb Autreau i Lesage (1718 Foire Saint-Laurent)
* L'Ile des Amazones, obra en un acte en col·laboració amb Lesage (1718 Foire Saint-Laurent). Prohibida per l'Opéra-Comique.
* Le Monde renversé, en un acte en col·laboració amb jugar Lesage (1718 Foire Saint-Laurent)
* La Forêt de Dodone, en un acte en col·laboració amb jugar Fuzelier i Lesage (1721 Foire Saint-Germain)
* Le Rémouleur d'amour, d'un sol acte en col·laboració amb Fuzelier i Lesage (5 de febrer de 1722, Puppet Theater Laplace a la Foire Saint-Germain)
* La Grand-mère amoureuse, en tres actes, en col·laboració amb Fuzelier i música de Gillier (18 de febrer de 1726, Foire Saint-Germain). Paròdia dels Atys de Quinault i Lully.
* Les Comédiens corsaires, pròleg en col·laboració amb pròleg Fuzelier i Lesage (20 de setembre de 1726, Foire Saint-Laurent)
* Les Amours déguisés, d'un sol acte en col·laboració amb Lesage (20 de setembre de 1726, Foire Saint-Laurent)
* Achmet et Almanzine, obra en tres actes, en col·laboració amb Lesage i Fuzelier, música Gillier (30 de juny de 1728, Foire -Saint-Laurent)
* L'Opéra-Comique assiégé, en col·laboració amb Lesage (26 de març de 1730, Foire Saint-Germain)
# Montagu Toller

Montagu Henry Toller (Barnstaple, Devon, 1 de gener de 1871 – Titchfield, Hampshire, 5 d'agost de 1948) va ser un jugador de criquet anglès, que va competir a cavall del segle xix i el segle xx. El 1900 va prendre part en els Jocs Olímpics de París, on guanyà la medalla d'or en la competició de Criquet a XII com a integrant de l'equip britànic.

## Referències

* ↑ «Montagu Toller Olympic Results». sports-reference.com. Arxivat de l'original el 16 de novembre 2012. [Consulta: 22 setembre 2015].
* ↑ Resultat de la final Olímpica
* ↑ Profiles of the British players at the 1900 Olympics
# Oldfieldthomasia

Oldfieldthomasia és un gènere extint de mamífers notoungulats de la família dels oldfieldthomàsids que visqueren a Sud-amèrica durant l'Eocè, fa entre 38 i 56 milions d'anys. Se n'han trobat restes fòssils a la província argentina de Chubut. Les espècies d'aquest grup estaven dotades de dents de tipus braquidont. Tenien el cervell més aviat primitiu. El gènere fou anomenat en honor de l'eminent zoòleg britànic Oldfield Thomas.

## Referències

* 1 2 Entrada «Oldfieldthomasia» de la Paleobiology Database (en anglès). [Consulta: 14 agost 2024].
* ↑ Croft, 2016, p. 43.
* ↑ Rose, 2006, p. 231.
* ↑ Palmer, 1904, p. 472.

## Bibliografia

* Croft, D. A. Horned Armadillos and Rafting Monkeys: The Fascinating Fossil Mammals of South America (en anglès). Indiana University Press, 2016. ISBN 9780253020949.
* Palmer, T. S. Index Generum Mammalium: A List of the Genera and Families of Mammals (en anglès). Departament d'Agricultura dels Estats Units, 1904.
* Rose, K. The Beginning of the Age of Mammals (en anglès). Johns Hopkins University Press, 2006. ISBN 0801884721.
# Tebbs Lloyd Johnson

Terence Lloyd Johnson, més conegut com a Tebbs Lloyd Johnson (Melton Mowbray, 7 d'abril de 1900 - Coventry, 26 de desembre de 1984), fou un atleta anglès, especialista en marxa atlètica, que va competir internacionalment en el període d'entreguerres i fins poc després de la fi de la Segona Guerra Mundial.
El 1936 va prendre part en els Jocs Olímpics d'Estiu de Berlín, on fou dissetè en la cursa dels 50 quilòmetres marxa del programa d'atletisme. El 1948, un cop finalitzada la Segona Guerra Mundial, va disputar els Jocs de Londres, on guanyà la medalla de bronze en la mateixa cursa del programa d'atletisme, en finalitzar rere John Ljunggren, Gaston Godel.
En el seu palmarès també destaquen tres campionats nacionals dels 50 quilòmetres marxa, el 1931, 1934 i 1949, i tres de les 20 milles, 1927, 1931 i 1934.

## Millors marques

* 20 quilòmetres marxa. 1h 37'55.4" (1934)
* 50 quilòmetres marxa. 4h 36'02" (1948)

## Referències

* 1 2 3 Tebbs Lloyd Johnson a Sports Reference (arxivat)
* ↑ «TEBBS LLOYD JOHNSON». trackinfo.org. [Consulta: 5 juliol 2020].
# Martin Verkerk

Martin Verkerk (Leiderdorp, Països Baixos, 31 d'octubre de 1978) és un tennista holandès retirat. Sent quasi un desconegut arribà fins a la Final del Roland Garros del 2003 en la qual perdé contra el valencià Juan Carlos Ferrero, derrotant a grans aspirants al títol com Carles Moyà i Guillermo Coria.

## Torneigs de Grand Slam
### Individual: 1 (0−1)

| Resultat | Núm. | Any | Torneig | Oponent | Marcador |
| Finalista | 1. | 2003 | Roland Garros | Juan Carlos Ferrero | 1−6, 3−6, 2−6 |

## Palmarès: 2 (2−0)
### Individual: 4 (2−2)

* Llegenda (pre/post 2009)
* Grand Slams (0−1)
* Tennis Masters Cup / ATP Finals (0−0)
* ATP Masters Series / ATP World Tour Masters 1000 (0−0)
* ATP International Series Gold / ATP World Tour 500 (0−0)
* ATP International Series / ATP World Tour 250 (2−1)
* Títols per superfície
* Dura (0−0)
* Gespa (0−0)
* Terra batuda (1−2)
* Moqueta (1−0)
| Resultat | Núm. | Data | Torneig | Superfície | Oponent en la final | Marcador |
| Guanyador | 1. | 27 de gener de 2003 | Milà, Itàlia | Moqueta (i) | Ievgueni Kàfelnikov | 6−4, 5−7, 7−5 |
| Finalista | 1. | 27 de maig de 2003 | Roland Garros, França | Terra batuda | Juan Carlos Ferrero | 1−6, 3−6, 2−6 |
| Finalista | 2. | 1 de maig de 2004 | Múnic, Alemanya | Terra batuda | Nikolai Davidenko | 4−6, 5−7 |
| Guanyador | 2. | 12 de juliol de 2004 | Amersfoort, Països Baixos | Terra batuda | Fernando González | 7−6(5), 4−6, 6−4 |

### Dobles: 2 (0−2)

* Llegenda (pre/post 2009)
* Grand Slams (0−0)
* Tennis Masters Cup / ATP Finals (0−0)
* ATP Masters Series / ATP World Tour Masters 1000 (0−0)
* ATP International Series Gold / ATP World Tour 500 (0−0)
* ATP International Series / ATP World Tour 250 (0−2)
* Títols per superfície
* Dura (0−2)
* Gespa (0−0)
* Terra batuda (0−0)
| Resultat | Núm. | Data | Torneig | Superfície | Parella | Oponents en la final | Marcador |
| Finalista | 1. | 9 de setembre de 2002 | Taixkent, Uzbekistan | Dura | Raemon Sluiter | David Adams Robbie Koenig | 2−6, 5−7 |
| Finalista | 2. | 3 de març de 2003 | Delray Beach, Estats Units | Dura | Raemon Sluiter | Leander Paes Nenad Zimonjić | 5−7, 6−3, 5−7 |

## Trajectòria
### Individual

| Torneig | 2001 | 2002 | 2003 | 2004 | 2005 | 2006 | 2007 | 2008 | Títols | V – D |
| Open d'Austràlia | A | Q | R1 | R1 | A | A | A | A | 0 / 2 | 0 – 2 |
| Roland Garros | A | Q | F | 3R | A | A | 1R | A | 0 / 3 | 8 – 3 |
| Wimbledon | A | A | 1R | 2R | A | A | A | A | 0 / 2 | 1 – 2 |
| US Open | A | 1R | 2R | A | A | A | A | A | 0 / 2 | 1 – 2 |
| Total Victòries–Derrotes | 0−1 | 7−11 | 25−25 | 26−19 | 0−0 | 0−0 | 0−9 | 0−3 | 59 – 70 | 59 – 70 |
| Rànquing a final d'any | 161 | 86 | 19 | 55 | – | 1540 | 678 | 263 | | |
| Llegenda: G: Guanyador; F: Finalista; SF: Semifinalista; QF: Quarts de final; Q: Qualificació; A: Absent; RR: Round Robin; |||||||||||

## Enllaços externs

* Martin Verkerk a l'ATP (anglès)
* Martin Verkerk a la Federació Internacional de Tennis (anglès)
* Martin Verkerk a la Copa Davis (anglès)
# Frank Cuhel

Frank Cuhel (Cedar Rapids, 28 de setembre de 1904 - Lisboa, 22 de febrer de 1943) va ser un atleta i jugador de futbol americà estatunidenc, especialista en curses de tanques, que va competir durant la dècada de 1920.
El 1928 va prendre part en els Jocs Olímpics d'Amsterdam, on va guanyar la medalla de plata en la prova dels 400 metres tanques del programa d'atletisme.
Després de graduar-se per la Universitat d'Iowa va treballar de comercial per a diverses empreses holandeses que feien negocis a Amèrica i Java, Indonèsia, on es trobava quan començà la Segona Guerra Mundial. En aquells moments fou contractat per la Mutual Broadcasting Systems per fer de corresponsal de guerra, emetent informes de la ràdio. Quan Java va caure en mans japoneses, Cuhel i altres corresponsals van fugir del país. Morí en un accident d'avió quan sobrevolava el riu Tajo, a l'alçada de Lisboa, a bord d'un Boeing 314 el 22 de febrer de 1943. En aquest mateix accident quedà ferida la cantant Jane Froman. Els fets queden recollits en la pel·lícula With a Song in My Heart.

## Millors marques

* 110 metres tanques. 14.9" (1928)
* 400 metres tanques. 52.1" (1928)

## Referències

* 1 2 3 «Frank Cuhel Olympic Results». sports-reference.com. Arxivat de l'original el 14 de novembre 2012. [Consulta: 17 novembre 2018].
* ↑ Eden, Paul E. El gran mundo de la aviación civil. Una historia ilustrada (en castellà). Edimat Libros, S.A., 2015, p. 46-49. ISBN 9788497942584.
* ↑ Frank Cuhel a trackfield.brinkster.net
# Capromeryx

Capromeryx és un gènere extint de mamífers artiodàctils de la família dels antilocàprids que visqueren a Nord-amèrica durant el Plistocè, fa entre 12.000 anys i 2,6 milions d'anys. Se n'han trobat restes fòssils als Estats Units (Arizona, Califòrnia Florida, Kansas, Nebraska, Nou Mèxic, Texas i Washington) i Mèxic (Chihuahua, Guanajuato, Hidalgo i Sonora). Era un antilocàprid minúscul dotat d'una banya curta al damunt de cada ull. El nom genèric Capromeryx és una combinació de Capra i la paraula grega μήρυξ, mèrix, que significa ‘remugant’.

## Referències

* 1 2 Entrada «Capromeryx» de la Paleobiology Database (en anglès). [Consulta: 10 setembre 2024].
* ↑ Prothero, 2017, p. 180.
* ↑ Palmer, 1904, p. 159.

## Bibliografia

* Palmer, T. S. Index Generum Mammalium: A List of the Genera and Families of Mammals (en anglès). Departament d'Agricultura dels Estats Units, 1904.
* Prothero, D. R. The Princeton Field Guide to Prehistoric Mammals (en anglès). Princeton University Press, 2017. ISBN 978-0-691-15682-8.
# Teodor Florian

Teodor Florian (1899 - 1927 ↔ 2019) va ser un jugador de rugbi a 15 romanès que va competir en els anys posteriors a la Primera Guerra Mundial.
El 1924 va ser seleccionat per jugar amb la selecció de Romania de rugbi a 15 que va prendre part en els Jocs Olímpics de París, on guanyà la medalla de bronze. Entre 1924 i 1927 jugà 4 partits amb la selecció nacional.

## Referències

* ↑ «Teodor Florian Olympic Results». sports-reference.com. Arxivat de l'original el 16 de novembre 2012. [Consulta: 13 setembre 2017].
* ↑ Teodor Florian a espn
# Crims irlandesos. Els morts de l'abadia Glenmore

Els morts de l'abadia Glenmore (originalment en alemany, Die Toten von Glenmore Abbey) és una pel·lícula policial alemanya del 2019 dirigida per Züli Aladağ. És la pel·lícula pilot de la sèrie d'ARD Crims irlandesos. Al costat de Declan Conlon, Mercedes Müller, Rafael Gareisen, Vincent Walsh i Tatja Seibt, Désirée Nosbusch interpreta el paper principal de la psicòloga policial Cathrin Blake. La pel·lícula es va estrenar el 24 d'octubre de 2019 en horari de màxima audiència del canal Das Erste i va ser vist per 5,48 milions d'espectadors, la qual cosa correspon a una quota de mercat del 18,6 %. El 18 de juny de 2022 es va estrenar la versió doblada al català a TV3.
La pel·lícula va ser produïda per good friends Filmproduktions GmbH en nom d'ARD Degeto en col·laboració amb Telegael Media Group. Katja Kirchen va ser la responsable del muntatge de Degeto Film. El rodatge va tenir lloc entre el 21 de setembre i el 26 de novembre de 2018 a Galway al mateix temps que es gravava la segona pel·lícula, Els perseguidors de noies.

## Sinopsi

En un convent de monges de Galway apareixen els cossos de nadons morts i enterrats de qualsevol manera. Es tracta d'un nou cas d'asil de les Magdalenes on durant anys es tancaven i es maltractaven dones embarassades. La peculiaritat aquesta vegada és que s'hi ha trobat també un cadàver d'home adult. Cathrin Blake, psicòloga de la policia, li sembla reconèixer l'anell del seu marit policia desaparegut fa deu anys en circumstàncies estranyes.

## Referències

* ↑ Désirée Nosbusch dreht Irland-Krimi für die ARD In: Welt, 3. Oktober 2018. Abgerufen am 17. Mai 2020.
* ↑ Der Irland Krimi: Die Toten von Glenmore Abbey programm.ard.de
* ↑ Rainer Tittelbach: Reihe „Der Irland-Krimi – Die Toten von Glenmore Abbey / Mädchenjäger“. Désirée Nosbusch, Declan Conlon, Mercedes Müller, Züli Aladag. Rauer Realismus auf tittelbach.tv. Abgerufen am 17. Mai 2020.
* ↑ «Els morts de l'abadia Glenmore». ésAdir. [Consulta: 17 juliol 2022].
* ↑ Julian Miller: Der Irland-Krimi – Die Toten von Glenmore Abbey auf Quotenmeter.de, 23. Oktober 2019. Abgerufen am 17. Mai 2020.

## Enllaços externs

* Crims irlandesos. Els morts de l'abadia Glenmore a crew united (anglès)
* Crims irlandesos. Els morts de l'abadia Glenmore a Fernsehserien.de (alemany)
# Molinet d'espècies

Un molinet d'espècies és un estri de cuina elaborat de fusta, plàstic o metall amb forma de molí, emprat també en la taula dels comensals, emprat per esmicolar i repartir algunes espècies en els plats. S'empra freqüentment amb aquelles espècies en forma de baia, com ara el pebre negre, encara que es pot emprar també per a moldre sal comuna. Aquest instrument permet mantenir el més preservat possible l'aroma de les espècies. Quan es mol una espècie aquesta comença a perdre sabor i aroma, i és per aquesta raó que el molinet no només és útil per a esmicolar les espècies, sinó que compleix la missió de recipient conservador, protegint al mateix temps de la llum i la calor.

## Funcionament

La mida d'aquest tipus de molinet depèn dels usos, però sol estar entre els 15 i 20 centímetres de longitud. N'hi ha alguns de mig metre. El funcionament en tots els casos és similar, un eix central impulsat per una rosca superior, transmet un gir a un esmicolador amb forma de roda dentada cònica que gira paral·lel dins d'un con femella. L'esmicolador agafa els grans de les espècies que troba al recipient i els va molent en fer-lo girar.
L'ús d'aquest molinet compassa amb el moviment necessari per a la bona distribució de les espècies en els plats.